Sanitat augmenta el seu compromís per a la construcció del nou hospital a Roís de Corella
25 abril 2018

## Sanitat augmenta el seu compromís per a la construcció del nou hospital a Roís de Corella25 abril 2018Última actualització: 14 juliol 2025

![](../gestion/img/AOR_8653-copia.jpg)  
  

La regidora delegada de Salut, Liduvina Gil, ha informat que la Conselleria de Sanitat ha comunicat a l'Ajuntament de Gandia que augmentarà la inversió en el nou espai sanitari fins als 11 milions d'euros.  
  
D'aquesta manera, un cop adjudicat i licitat el procés de l'enderroc, valorat en quatre milions d'euros, la Conselleria invertirà 7 milions d'euros en la construcció del futur Centre integral de Salut de la barriada que també contempla un Centre d'especialitats i una Casa de la Salut a l'estil del realitzat a l'Hospital de la Fe. En total està previst que l'actuació destine 6.000 m2 a la part sanitària i 4.000 m2 per a col·lectius relacionats amb la Salut com Parkinson, Alzheimer o sords, entre d'altres, a més d'una gran plaça per a ús dels veïns i espais habilitats per a conferències i necessitats de les associacions de la barriada. D'altra banda, el projecte preveu una reserva d'espais per construir en un futur un hospital de crònics.  
  
**Liduvina Gil** també ha informat que paral·lelament a aquesta adjudicació, ja s'està treballant en el procés d'adjudicació per a la redacció del projecte de construcció per tal de reduir els temps de construcció. "_D'aquesta manera accelerem el procés, ja que no esperarem a finalitzar l'enderroc per iniciar la licitació de les obres de construcció". "La Conselleria està compromesa amb Gandia i ha escoltat les nostres peticions. El barri de Roís de Corella es mereix solucions administratives àgils que ens permeten que el nou espai sanitari siga una realitat com més aviat millor i tot això ho està demostrant amb inversions reals previstes en els pressupostos"_.  
  
Finalment, Gil ha destacat que es preveu que les obres d'enderroc del vell edifici comencen abans de finalitzar aquest any.